د طالبانو ستر ملاتړی مولانا سمیع الحق ووژل شو
د پاکستان مشهور مذهبي سیاستوال مولانا سمیع الحق چې د "طالبانو په معنوي پلار" مشهور و په یو برید کې ووژل شو.
د پاکستان د جمعیت علمای اسلام (سمیع الحق) ډلې مشر او د اکوړه خټک د دارالعلوم حقانیه مدرسې مشر مولانا سمیع الحق د پاکستان د راولپنډۍ په ښار کې په یو برید کې وژل شوی دی. خو د مولانا سمیع الحق ځوی مولانا حمیدالحق رسنیو ته ویلي دي چې پلار یې په خپل کور کې په بستره کې وژل شوی دی. په پېښور کې د جمعیت (س) ډلې مشر مولانا حصیم هم د سمیع الحق وژنه تایید کړې ده. په پاکستان کې مطبوعاتو ویلي چې مولانا سمیع الحق د پینډۍ په ښار کې په موټر کې روان وو، چې پر موټرسایکل سپرو کسانو پرې ډزې وکړې او روغتون ته پر لاره یې ساه ورکړه. افغان طالبانو په یوې اعلامیې کې د سمیع الحق په مړینه غمرازي ښودلې او د هغه وژل کیدل یې د پاکستان ولس ته "ستره ضایع" ګڼلې. د طالبانو په اعلامیې کې ویل شوي چې سمیع الحق "د اسلام دښمنانو" وژلی خو دا یې ندي ویلي چې دا کار چا کړی. د پاکستان پوځ د مذهبي او سیاسي مشر مولانا سمیع الحق وژنه په کلکو ټکو غندي او د مرحوم کورنۍ ته د غمشریکۍ او خواخوږۍ مراتب وړاندې کوي. مولانا سميع الحق د دفاع پاکستان کونسل مشري هم کوله. د هغه په ديني مدرسه کې د طالبانو د پخواني مشر ملا اختر محمد منصور په ګډون، په سلګونو افغان طالبانو زده کړې کړې دي او له همدې کبله سميع الحق ته د طالبانو روحاني پلار ويل کيږي. مولانا سمیع الحق په افغانستان کې د طالبانو د روان جنګ کلک ملاتړی و او تیر کال یې په اسلام اباد کې یو خبري کنفرانس ته ویلي وو چې د دوی په سیاسي اتحاد کې شاملې ډلې په افغانستان کې د امریکایانو پرضد په جګړه بوختې دي. د افغانستان حکومت په وار وار دا خبره کړې ده چې د پاکستان په مدرسو کې افغانانو او نورو ته "افراطیت" ښودل کیږي او بیا له هغه ځای نه افغانستان ته د جنګ لپاره استول کیږي، خو پاکستاني چارواکي دا تورونه نه مني. ۸۱ کلن مولانا سمیع الحق د ۱۹۳۷م کال په دسمبر کې د پښتونخوا په اکوړه خټک کې زېږېدلی و او ټاکل شوې ده چې مړی به یې هم پخپله پلارنۍ هدیره کې خاورو ته وسپارل شي.